Oscar Pistorius-moordverhoor: Staat vergader met Apple | Maroela Media
Oscar Pistorius Foto: ryanseacrest.com
Die staatsaanklaers in Oscar Pistorius se moordverhoor het glo ŉ vergadering belê met beamptes van die selfoonvervaardiger Apple om moontlik bewysstukke op die atleet se selfoon te bekom.
Pistorius voer aan hy het die wagwoord van een van die selfone vergeet wat op die toneel aangetref is nadat hy Reeva Steenkamp op 14 Februarie 2013 doodgeskiet het.
Nathi Mncube, woordvoerder van die Nasionale Vervolgingsgesag, het gesê ondersoekbeamptes sal Donderdag, danksy die Amerikaanse FBI, met Apple in Amerika vergader. “Enige moontlike bewyse op die telefoon kan slegs ŉ byvoeging wees tot ons bestaande bewyse,” het Mncube gesê.
Staatsaanklaers hou vol Pistorius en Steenkamp het baklei voordat hy haar geskiet het en dat die inligting op sy selfoon moontlik lig kan werp op die verloop van gebeure voordat hy haar vroegoggend doodgeskiet het.
Die staatsaanklaers sal enige bewyse ook aan Pistorius se verdedigingspan beskikbaar maak.
Pistorius se moordverhoor begin Maandag in die Pretoriase hooggeregshof en sal na verwagting tot 20 Maart duur. -SAPA
moordsaak Oscar Pistorius Reeva Steenkamp
Video: Hitler se reaksie op Puk-groet